Sotavainajien muiston vaalimisyhdistys   
Puheenjohtaja Pertti Suominen

Tervehdyssanat Venäjältä etsinnöissä löydettyjen suomalaisten sotilaitten  
sankarihautajaisten muistotilaisuudessa Lappeenrannassa 21.5.2023

Hyvät kutsuvieraat,

Sotavainajien muiston vaalimisyhdistyksen puolesta toivotan teidät kaikki lämpimästi tervetulleiksi tähän muistotilaisuuteen.

Yhdistyksemme hoitaa Suomen ja Venäjän federaation välillä vuonna 1992 solmitun toisen maailmansodan seurauksena menehtyneiden sotilaiden muiston vaalimista koskevan valtiosopimuksen käytännön toimia. Yhdistys perustettiin 25 vuotta sitten, tammikuussa 1998, jatkamaan opetusministeriön alaisen sotavainajatoimikunnan aloittamaa työtä.

Keskeisimpiä ja samalla vaikuttavimpia toimiamme ovat kentälle jääneiden suomalaissotilaiden etsinnät, kotiuttaminen, mahdollinen tunnistaminen ja hautaan saattaminen. Valtiosopimuksen kolmen vuosikymmenen voimassaolon aikana olemme voineet tuoda kotimaahan noin 1600 suomalaisen sotilaan jäänteet. Heistä 424 on tähän mennessä voitu luotettavasti tunnistaa henkilöllisyydeltään ja luovuttaa omaisille kotiseudun sankarihautausmaihin siunattaviksi.

Tänään me olemme siunanneet ja haudanneet Lappeenrannan sankarihautausmaahan 48 tunnistamattomaksi jäänyttä sankarivainajaa. Heistä 36 kaatui Karjalan kannaksen ja kaksitoista Laatokan Karjalan taistelupaikoilla. Noin puolet kaikista näistä kaatuneista on Taipaleen maastosta löydettyjä talvisodan sankarivainajia. Etsintöjen tuloksena Lappeenrantaan on nyt kolmen vuosikymmenen aikana haudattu noin 900 isänmaansa puolesta kaatunutta tunnistamatonta sankarivainajaa.

Omia vapaaehtoisetsijöitämme unohtamatta, haluan tässä yhteydessä kiittää venäläisiä etsijäystäviämme erinomaisen hyvästä yhteistyöstä. Ilman heidän apuaan saavutetut tulokset olisivat omilla niukoilla voimavaroillamme olleet huomattavasti vähäisemmät. Erityisen tärkeätä tämä yhteistyö on ollut kolmen viime vuoden aikana, jolloin omat etsijämme eivät erilaisten matkustusrajoitusten vuoksi ole voineet etsintämatkoja rajan tuolle puolen tehdä.

Tässä tilaisuudessa haluan vielä erikseen kiittää paikalla olevaa Viipurin evankelis-luterilaisen seurakunnan kirkkoherraa Vladimir Dorodniita siitä, että olemme jo lähes kolmenkymmenen vuoden ajan voineet pitää seurakunnan Pietari-Paavalin kirkkoa maastoetsinnöissä Venäjältä löytyneiden suomalaisten sankarivainajien jäänteiden turvallisena kokoamispaikkana. Kirkossa olemme voineet myös arvokkaalla tavalla viettää kotimatkalle saatettavien sankarivainajien kotiuttamistilaisuudet.

Yhdistyksemme puolesta kiitän vielä Maasotakoulua, joka edeltäjineen on nyt 14 kerran luonut erinomaiset puitteet näiden sankarihautajaisten järjestelyille. Kiitoksen ansaitsevat suuresta osuudestaan myös Lappeenrannan seurakunnat, erityisesti Lappeen seurakunta. Kaupungille kiitos siitä, että saamme viettää tätä muistotilaisuutta vanhan Raatihuoneen arvokkaissa puitteissa.

Puolustusministeriön Herra kansliapäällikköä kiitän valtiovallan puolesta sankarihaudalla lausumistanne muistosanoista.

Hyvät vieraat, tänään me vietämme Kaatuneitten muistopäivää, jonka historialliset juuret ovat talvisodan henkenä tunnetun kansallisen yhtenäisyyden muistamisessa. Sotavuosina kaatuneitten kotiin tuominen sotilasarvosta, asuinpaikasta tai yhteiskunnallisesta asemasta riippumatta oli osa tätä yhtenäisyyden osoitusta.

Sankarivainajien saattaminen kotiseuduille haudattaviksi oli sotavuosina koko yhteiskunnan henkisen kestokyvyn tärkeimpiä peruspilareita. Tämä sodat kokeneilta sukupolvilta siirtyvä sankarivainajia kunnioittava perinne jatkuu edelleen tämän päivän työssämme.

Sankarivainajien osana oli antaa henkensä isänmaamme vapauden ja itsenäisyyden puolesta. Säilyköön heidän muistonsa ikuisesti meidän ja jälkipolviemme mielissä.